12-vuotiaan epäillään paenneen kaatosateessa poliisia Torniossa yli 150 kilometrin tuntinopeudella, mukana myös kolme muuta nuorta - Kotimaa | HS.fi
Tapahtuma-aikaan kahdelta lauantain ja sunnuntain välisenä yönä satoi kaatamalla. Poliisipartio huomasi Hallituskadulla henkilöauton, josta nousi juuri nuori mies. Poliisit sytyttivät pysäytysvalon ja lähtivät tarkastamaan kuljettajan ajokuntoa ja papereita.
Kuljettaja ei kuitenkaan pysähtynyt vaan painoi kaasua. Karkumatkan aluksi auto ajoi Kromitien liikenneympyrään, jossa se oli jo vähällä syöksyä tieltä kovassa vauhdissa.
Sitten pakenijat jatkoivat matkaa Kromitietä pitkin. Nopeusrajoitus on paikalla 80 kilometriä tunnissa, mutta tässä vaiheessa 150 kilometriä tunnissa ajava poliisiauto ei enää pysynyt pakenijoiden perässä.
Auto hävisi välillä poliisin näkyvistä, mutta hetken kuluttua he huomasivat sen ajaneen tieltä Ruonajärventiellä vasemmalle kaartuvassa tiukassa mutkassa. Suistuttuaan tieltä auto oli törmännyt noin kaksi metriä korkeaan hiekkavalliin ja jatkanut sen jälkeen vielä matkaansa taimikkoon 10–15 metrin päähän.
Auton sisältä kuului 16-vuotiaan tytön huutoja ja autossa oli edelleen myös saman ikäinen poika. Pelastuslaitos joutui leikkaamaan autoa, jotta heidät saatiin ulos.
Hetkeä myöhemmin poliisi löysi auton läheltä maastosta 14-vuotiaan pojan, joka oli myös loukkaantunut ulosajossa. 12-vuotiaan pojan poliisi tapasi Kromitieltä ja hän sanoi itse ajaneensa autoa.
12-vuotias puhallutettiin ja hänelle tehtiin huumausaineiden käyttöä mittaava testi, mutta kumpikaan ei näyttänyt merkkejä päihteiden käytöstä. 16-vuotiaat kuljetettiin sairaalaan Oulun yliopistolliseen sairaalaan, 12- ja 14-vuotiaat Kemiin Länsi-Pohjan keskussairaalaan.
Poliisi tutkii tapahtunutta törkeänä liikenneturvallisuuden vaarantamisena, vammantuottamuksena, liikennerikkomuksena, kulkuneuvon kuljettamisena oikeudetta ja moottorikulkuneuvon käyttövarkautena.